Predsednik države, Borut Pahor, se je odločil, da bo kot predsednik države Slovenkam in Slovencem promoviral storitve privatnega podjetja. Ja, predsednika so porabili kot reklamo za promocijo storitve.

Briljantna poteza podjetja? Morda. Briljantna poteza Gospoda Predsednika? …

Predsednik je pokrovitelj akcije zasebnega podjetja. To ni samo ponesrečen poizkus njegove ekipe za stike z javnostmi. To ni samo še en “to mi ‘deli mala miška” kiks, niti ni drugorazredna tematika.

Predsednik države, predstavnik vseh državljank in državljanov, vrhovni poveljnik slovenskih oboroženih sil, je nastopil v propagandnem prispevku zasebnega podjetja, ki ima z reklamo namen zaslužiti.

To niti ni ‘le še eno pokroviteljstvo’. Predsednik sodeluje v reklami podjetja, ki za sodelovanje in vnovčenje trimesečnega obdobja “brezplačne vadbe” zahteva registracijo, kar kaže na lastnosti kampanje, katere namen je pritegniti ljudi s funkcijo predsednika države in delež ljudi po pretečenem obdobju brezplačnega koriščenja storitve tudi obdržati na redni naročnini.

Že samo zaradi sodelovanja v tej… godlji, bi moral predsednik odstopiti, saj gre za korupcijo in kršitev integritete same funkcije predsednika republike. Če pa je od nastopa v reklami na strani še kaj zaslužil … Potem ni naprave na tem svetu, ki bi ga lahko dovolj hitro odnesla iz pisarne.